
LIETUVOS VYRIAUSIASIS ADMINISTRACINIS TEISMAS

NUTARTIS
LIETUVOS RESPUBLIKOS VARDU

2026 m. liepos 1 d.
Vilnius

Lietuvos vyriausiojo administracinio teismo teisėjų kolegija, susidedanti iš teisėjų Laimučio Alechnavičiaus, Rasos Ragulskytės-Markovienės (pranešėja) ir Ernesto Spruogio (kolegijos pirmininkas), 
[bookmark: Buk_21][bookmark: Buk_22][bookmark: Buk_73]teismo posėdyje apeliacine rašytinio proceso tvarka išnagrinėjo administracinę bylą pagal pareiškėjo M. Č. apeliacinį skundą dėl Regionų administracinio teismo 2024 m. lapkričio 19 d. sprendimo pagal pareiškėjo M. Č. skundą atsakovui Valstybinei duomenų apsaugos inspekcijai dėl sprendimo dalies panaikinimo (trečiasis suinteresuotas asmuo – S. Č.).

Teisėjų kolegija

nustatė:

I.

1. [bookmark: Buk_3]Pareiškėjas M. Č. kreipėsi į teismą su skundu, prašydamas panaikinti Valstybinės duomenų apsaugos inspekcijos (toliau – ir Inspekcija) 2023 m. kovo 1 d. sprendimo Nr. 3R-194 (2.13.-1.E) (toliau – ir Sprendimas) rezoliucinės dalies 1, 3, 4, 5 punktus. Pareiškėjas taip pat prašė priteisti bylinėjimosi išlaidas.
2. Pareiškėjo skundas grindžiamas šiais argumentais:
2.1. [bookmark: Buk_89][bookmark: Buk_74][bookmark: Buk_5][bookmark: Buk_75]Inspekcija gavo S. Č. (toliau – ir Duomenų subjektas) skundą (toliau – ir Skundas) dėl galimai neteisėtai vykdomo jo teritorijos vaizdo stebėjimo. Skunde S. Č. nurodė, kad M. Č. yra įsirengęs vaizdo stebėjimo kameras ir stebi privačią teritoriją. S. Č. prašė pašalinti kameras ir sunaikinti vaizdo stebėjimo kamerų padarytus įrašus bei nurodė, kad buvo kreipęsis į pareiškėją su reikalavimu pašalinti vaizdo stebėjimo kameras.
2.2. Inspekcija kreipėsi į pareiškėją su 2022 m. rugsėjo 14 d. raštu, nurodydama pateikti paaiškinimus dėl vykdomo vaizdo stebėjimo. Pareiškėjas nurodė, kad vaizdo stebėjimas yra vykdomas tik jam nuosavybės teise priklausančioje teritorijoje, jis yra įsirengęs dvi vaizdo stebėjimo kameras. Pridėjo vaizdo stebėjimo kamerų matymo laukus (nuotraukas), taip pat nurodė, kad visas žemės sklypas, kuriame vykdomas vaizdo stebėjimas, priklauso pareiškėjui.
2.3. Valstybės įmonė (toliau – ir VĮ) Registrų centras 2022 m. rugsėjo 22 d. pateikė informaciją ir nekilnojamojo turto registro duomenų bazės išrašą. Atsakovas 2023 m. sausio 10 d. atliko vaizdo stebėjimo teisėtumo tikrinimą adresu: (duomenys neskelbtini). Po patikrinimo Inspekcijos Informacinių technologijų skyrius 2023 m. sausio 16 d. pateikė išvadą (toliau – ir Išvada), kurioje nurodoma, kad tikrinimo metu pareiškėjas parodė įrengtas keturias vaizdo stebėjimo kameras (toliau – ir Kameros) ir programėlę telefone, per kurią prisijungiama prie Kamerų.
2.4. [bookmark: Buk_90]Atsakovas Sprendimu S. Č. pripažino pagrįsta skundo dalį dėl kamera Nr. 2 atliekamos servitutinės teritorijos vaizdo stebėjimo (1 p.), atmetė skundo dalį dėl kameromis Nr. 1, 3 ir 4 atliekamos pareiškėjui priklausančios teritorijos stebėjimo (2 p.); pareiškė pareiškėjui papeikimą (3 p.); nurodė pareiškėjui nutraukti servitutinės teritorijos vaizdo stebėjimą ir užtikrinti, kad vykdomas vaizdo stebėjimas būtų vykdomas tik išimtinai jam priklausančioje teritorijoje (atitinkamai sureguliuoti vaizdo stebėjimo kamerą Nr. 2 arba naudoti filtrus, kuriais paslepiama skundžiamo asmens teritorija, kuriai nustatytas servitutas); nurodė informuoti Inspekciją raštu apie nurodymo įvykdymą iki 2023 m. balandžio 3 d., pateikiant tai patvirtinančius įrodymus (4 p.); nurodė sunaikinti vaizdo stebėjimo kamera Nr. 2 padarytus vaizdo įrašus; nurodė informuoti Inspekciją raštu apie nurodymo įvykdymą iki 2023 m. balandžio 3 d., pateikiant tai patvirtinančius įrodymus (5 p.).
2.5. [bookmark: Buk_104]Pareiškėjas vaizdo kamera Nr. 2 stebi teritoriją, kuri nuosavybės teise priklauso pareiškėjui, tačiau šiai teritorijai yra nustatyti servitutai: (i) kelio servitutas – teisė važiuoti transporto priemonėmis, kuris nustatytas Šiaulių apygardos teismo 2018 m. birželio 7 d. nutartimi Nr. e2A-420-267/2018; (ii) servitutas – teisė statinių savininkui (S. Č.) naudotis žemės sklypu, priklausančiu pareiškėjui (žemės sklypas Nr. (duomenys neskelbtini), įregistravimo pagrindas – Šiaulių apygardos teismo 2018 m. birželio 7 d. nutartis Nr. e2A-420-267/2018).
2.6. [bookmark: Buk_91]Inspekcija konstatavo, kad pareiškėjas nepagrindė, jog jo, kaip duomenų valdytojo, teisėtas interesas būtų viršesnis už duomenų subjekto interesus arba pagrindines teises ir laisves, t. y. nenustatyta, kad jo interesas stebėti teritoriją, kuriai teismo sprendimu yra nustatytas servitutas, būtų viršesnis už S. Č. ir kitų subjektų teisėtą lūkestį nebūti stebimiems vaizdo kamera. Inspekcija padarė išvadą, kad pareiškėjo vykdomas vaizdo stebėjimas tiek, kiek jis vykdomas servitutinėse teritorijose, yra neteisėtas, pažeidžiantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – ir BDAR) 5 straipsnio 1 dalies a ir c punktuose įtvirtintus teisėtumo ir duomenų kiekio mažinimo principus. 
2.7. [bookmark: Buk_92][bookmark: Buk_76][bookmark: Buk_93]Inspekcija nevertino, kokius konkrečiai asmens duomenis, be kita ko, S. Č. ir (ar) trečiųjų asmenų, pareiškėjas galimai tvarko. Pareiškėjas gina interesą apsaugoti savo turtą. Pareiškėjui nuosavybės teise priklauso žemės sklypas, esantis (duomenys neskelbtini) (toliau – ir Sklypas). Į vaizdo stebėjimo kameros lauką patenka pareiškėjui priklausantis Sklypas bei pastatai: pastatas–garažas, sandėliai. S. Č. vykdo neteisėtą statybą pareiškėjo žemės sklype. Dėl neteisėtos statybos padarinių šalinimo, servituto panaikinimo ir S. Č. iškeldinimo iš pareiškėjui priklausančių pastatų yra nagrinėjama civilinė byla Nr. e2-10-1139/2023Tauragės apylinkės teisme Mažeikių rūmuose (buvęs Nr. e2-152-715/2022).
2.8. [bookmark: Buk_77][bookmark: Buk_94][bookmark: Buk_95][bookmark: Buk_96]Naudodamasis nustatytu servitutu, S. Č. atlieka tarnaujančio daikto Sklypo savininko – pareiškėjo – nuosavybės teisės pažeidimus: vykdo neteisėtas statybas, trukdo pareiškėjui naudotis Sklypo servituto dalimi bei patekti į joje esančius pareiškėjui priklausančius Sklypo priklausinius – garažą, sandėlius, patekti prie kitų Sklype jam priklausančių pastatų. Šie pastatai yra neteisėtai užvaldyti S. Č., kuris yra tvora ir vartais užtvėręs servitutinę pareiškėjui priklausančio žemės sklypo dalį ir trukdo pareiškėjui patekti į jam priklausančius Sklypą ir statinius. Atliekamas asmeninės teritorijos ir asmeninio turto stebėjimas, neturint tikslo rinkti ir sisteminti S. Č. asmens duomenis, yra pagrįstas bei nepatenkantis į BDAR taikymo sritį. Pareiškėjas pastatė kameras tik dėl savo turto saugumo, nes jis negyvena Sklype ir jame esančiuose pastatuose dėl S. Č. neprognozuojamo elgesio. 
2.9. [bookmark: Buk_72]Sprendime nėra nustatyta aplinkybių, kad pareiškėjas vykdo vaizdo stebėjimą tikslu stebėti S. Č.. Pareiškėjo vaizdo stebėjimas yra pateisinamas pagal BDAR. Sprendimas nėra tinkamai motyvuotas, nėra nurodyta, kokią teisės normą pareiškėjas pažeidė. Iš Sprendimo nėra aišku, kokia (kokiomis) konkrečiai teisės normomis remiamasi, nusprendžiant uždrausti nuosavo žemės sklypo ir statinių stebėjimą, todėl nėra galimybės įvertinti, ar toks sprendimas yra pagrįstas teisės aktų nuostatomis.
3. Atsakovas Inspekcija atsiliepime į pareiškėjo skundą prašė atmesti skundą. Atsiliepimas į skundą grindžiamas šiais argumentais:
3.1. Inspekcija, atlikdama skundo tyrimą, vadovavosi objektyviais duomenimis, įregistruotais VĮ Registrų centro Nekilnojamojo turto registre, todėl tai, kad pareiškėjas nurodo, jog nustatyti servitutai yra apskųsti teismui ir siekiama ginčyti jų teisėtumą, neturėtų būti vertinama, siekiant pripažinti skundžiamas Sprendimo dalis nepagrįstomis. 
3.2. Vaizdo stebėjimas – asmens duomenų tvarkymo būdas, naudojant automatines vaizdo stebėjimo priemones (vaizdo ir fotokameras ar pan.), nepaisant to, ar šie duomenys yra išsaugomi laikmenoje, ir kuriam taikomi BDAR reikalavimai. 2020 m. sausio 29 d. Europos duomenų apsaugos valdybos priimtose gairėse 3/2019 dėl asmens duomenų tvarkymo naudojant vaizdo prietaisus (toliau – ir Gairės) nurodyta, jog, vykdant konkrečios erdvės stebėjimą, yra renkama ir saugoma vaizdinė arba audiovizualinė informacija apie visus į stebimą erdvę patenkančius asmenis, kuriuos galima atpažinti pagal jų išvaizdą arba kitas konkrečias savybes. Šių asmenų tapatybę galima nustatyti remiantis būtent šiais duomenimis. Tai taip pat sudaro sąlygas toliau tvarkyti asmens duomenis, susijusius su asmenų buvimu ir elgesiu atitinkamoje erdvėje. 29 straipsnio duomenų apsaugos darbo grupės 2007 m. birželio 20 d. nuomonėje 4/2007 dėl asmens duomenų sąvokos (toliau – ir Nuomonė) nurodyta, kad, kalbant apie informacijos formatą arba laikmeną, asmens duomenų sąvoka apima informaciją bet kokia forma, neatsižvelgiant į tai, kaip ji pateikiama – raidėmis, skaičiais, grafiniu, fotografiniu vaizdu ar garso forma. Šiuo atžvilgiu garsiniai ir vaizdiniai duomenys yra asmens duomenys, visų pirma, todėl, kad jie gali suteikti informacijos apie asmenį. 
3.3. [bookmark: Buk_78]Tai, kad duomenų subjektas S. Č. pateko į vaizdo kamerų stebėjimo lauką, yra asmens duomenų tvarkymo operacijos, neapsiribojant tuo, jog asmens tapatybė gali būti tuo metu nenustatyta. Pareiškėjas siekia siaurinti asmens duomenų sąvoką ir jos taikymą praktikoje, neatsižvelgdamas į Europos duomenų apsaugos valdybos bei 29 straipsnio duomenų apsaugos darbo grupės išaiškinimus. 
3.4. Pagal BDAR ir Lietuvos Respublikos asmens duomenų teisinės apsaugos įstatymą (toliau – ir ADTAĮ), vaizdo stebėjimui taikomos bendrosios asmens duomenų tvarkymo nuostatos – vaizdo stebėjimas laikomas teisėtu tik jei jis atitinka BDAR 5 straipsnyje nustatytus su asmens duomenų tvarkymu susijusius principus bei yra pagrįstas bent viena iš BDAR 6 straipsnio 1 dalyje nustatytų teisėto asmens duomenų tvarkymo sąlygų. Aplinkybė, kad vaizdo kameromis stebima asmeniui priklausanti teritorija, kuriai teismo sprendimu yra nustatytas servitutas, reiškia, jog toks stebėjimas jau yra nukreiptas už duomenis tvarkančio asmens privačios teritorijos ribų, t. y. nustačius, jog stebėjimas vykdomas ir servituto teritorijoje, turi būti taikomos BDAR bei ADTAĮ nuostatos. 
3.5. 2023 m. sausio 10 d. atlikto patikrinimo metu nustatyta ir Inspekcijos Informacinių technologijų skyriaus pateiktoje išvadoje nurodyta, kad į kameros Nr. 2 stebėjimo lauką patenka pareiškėjo žemės sklypas ir teritorija, kuriai nustatyti servitutai. Inspekcija, įvertinusi šią informaciją, konstatavo, kad į pareiškėjo stebimos teritorijos lauką patenka ir teritorija, kuriai nustatytas servitutas, t. y. teritorija, kuria gali naudotis duomenų subjektas bei neapibrėžtas asmenų ratas, todėl duomenų valdytojui yra taikomi BDAR nustatyti reikalavimai atliekant vaizdo stebėjimą. Pareiškėjas buvo atsakingas už tai, kad būtų laikomasi BDAR 5 straipsnio 1 dalies, ir turėjo sugebėti įrodyti, kad jos yra laikomasi. 
3.6. Gairėse akcentuojama, kad prieš pradedant naudoti duomenis, reikia išsamiai nurodyti konkretų duomenų tvarkymo tikslą (BDAR 5 str. 1 d. b p.). Stebėjimas vaizdo kameromis gali būti naudojamas įvairiais tikslais, pavyzdžiui, padedant užtikrinti nuosavybės ir kito turto, gyvybės ir asmenų fizinės neliečiamybės apsaugą, renkant įrodymus civiliniams ieškiniams. Stebėjimas vaizdo kameromis, kuris grindžiamas vien „saugumo“ arba „jūsų saugumo“ tikslu, nėra pakankamai pagrįstas (BDAR 5 str. 1 d. b p.). Tai prieštarauja principui, kad duomenų subjekto asmens duomenys turi būti tvarkomi teisėtai, sąžiningai ir skaidriai (BDAR 5 str. 1 d. a p.). Prieš sumontuodamas stebėjimo vaizdo kameromis sistemą duomenų valdytojas visada turėtų kritiškai įvertinti, ar ši priemonė, pirma, yra tinkama norint pasiekti norimą tikslą, ir, antra, ar ji yra būtina nustatytiems tikslams pasiekti. Stebėjimo vaizdo kameromis priemonės turėtų būti pasirenkamos tik tuo atveju, jeigu duomenų tvarkymo tikslo pagrįstai nebūtų galima pasiekti kitomis priemonėmis, kuriomis mažiau apribojamos duomenų subjekto pagrindinės teisės ir laisvės.
3.7. Pareiškėjas pateiktuose paaiškinimuose nurodė, kad į vaizdo stebėjimo kamerų lauką patenka tik jam nuosavybės teise priklausanti teritorija, tačiau nepateikė detalesnio pagrindimo dėl vaizdo stebėjimo teisėtumo ir būtinumo. Inspekcija, siekdama tinkamai ir objektyviai išnagrinėti duomenų subjekto skundą, elektroniniu paštu dar kartą kreipėsi į pareiškėją su prašymu pateikti detalesnę informaciją dėl žemės sklypų ribų ir kitos svarbios informacijos, tačiau pareiškėjas pateikė atsakymą, jog nemato būtinumo pateikti prašomus pateikti papildomus dokumentus. Pareiškėjas nepateikė Inspekcijai informacijos, kad duomenų subjektas servitutinėje teritorijoje galimai vykdo neteisėtą statybą, taip pat nenurodė ir nepateikė objektyviai egzistuojančių duomenų, jog duomenų subjektas trukdo jam naudotis sklypo servituto dalimi bei patekti į joje esančius priklausinius. Pareiškėjas, siekdamas pagrįsti savo atliekamo vaizdo stebėjimo būtinumą ir įgyvendinti duomenų valdytojui taikomą atskaitomybės principą, nepateikė jokių pagrįstų ir objektyviai egzistuojančių duomenų, kad toks vykdomas duomenų tvarkymas yra teisėtas ir pagrįstas. Nenustatyta, kad pareiškėjo interesas stebėti teritoriją, kuriai teismo sprendimu yra nustatytas servitutas, būtų viršesnis už duomenų subjekto ir kitų subjektų teisėtą lūkestį nebūti stebimiems vaizdo kamera.
3.8. Pareiškėjas skundo nagrinėjimo metu nepagrindė vaizdo stebėjimo pagrįstumo ir būtinumo, t. y. nepateikė tokios informacijos, kuri yra teikiama šiuo metu teismui, siekdamas pagrįsti servitutinės teritorijos stebėjimą, nors Inspekcija prašė to kelis kartus. Pareiškėjas nesilaikė jam, kaip duomenų valdytojui, taikomo atskaitomybės principo pagal BDAR 5 straipsnio 2 dalį. Inspekcijos Sprendimas buvo priimtas, atsižvelgiant į skundo nagrinėjimo metu surinktus įrodymus, ir yra pagrįstas. Tai, kad pareiškėjas nebendradarbiavo su Inspekcija, neteikė įrodymų, nėra pagrindas pripažinti Sprendimą nepagrįstu. 
4. [bookmark: Buk_79]Trečiasis suinteresuotas asmuo S. Č. atsiliepime į pareiškėjo skundą prašė atmesti skundą ir priteisti iš pareiškėjo jo patirtas bylinėjimosi išlaidas. Atsiliepimas į skundą grindžiamas šiais argumentais:
4.1. Trečiasis suinteresuotas asmuo nesutinka su pareiškėju, kad, naudodamas vaizdo kamerą Nr. 2, jis stebi tik jam pačiam nuosavybės teise priklausančią teritoriją bei savo turtą, taip pat nesutinka, kad trečiasis suinteresuotas asmuo vykdo neteisėtą statybą, nevykdo teismo pritaikytų laikinųjų apsaugos priemonių ir pan. 
4.2. Pareiškėjui nuosavybės teise priklausančiame žemės sklype Telšių apylinkės teismo Mažeikių rūmų 2018 m. vasario 20 d. sprendimu civilinėje byloje Nr. e2-58-636/2018 trečiajam suinteresuotam asmeniui yra nustatytas neterminuotas 0,2733 ha bendro ploto servitutas aplink jam priklausančius pastatus, taip pat neterminuotas 0,0313 ha bendro ploto kelio servitutas (5 metrų pločio) privažiuoti jam prie minėtų nuosavybės teise priklausančių pastatų. Šie servitutai teismo buvo nustatyti būtent tam, kad trečiasis suinteresuotas asmuo galėtų tinkamai naudotis jam priklausančiais statiniais, esančiais žemės sklype, kuris šiuo metu priklauso pareiškėjui. Nepaisant to, jog civilinėje byloje Nr. e2-10-1139/2023 pareiškėjas siekia apriboti šiuos servitutus, minėtas 2018 m. vasario 20 d. teismo sprendimas yra galiojantis bei privalo būti vykdomas, kol ši byla nėra išnagrinėta ir sprendimas joje nepriimtas. 
4.3. Laikinosios apsaugos priemonės trečiojo suinteresuoto asmens atžvilgiu teismo 2022 m. gegužės 18 d. nutartimi yra pritaikytos dar neišnagrinėtoje civilinėje byloje Nr. e2-10-1139/2023, todėl trečiajam suinteresuotam asmeniui nustatyti įpareigojimai ir draudimai yra tik laikini, nėra pagrindo remtis jais kaip prejudiciniais faktais. 
4.4. Nėra pagrindo teigti, kad teismo sprendimu nustatytoje servitutinėje teritorijoje yra kokie nors būtent pareiškėjui nuosavybės teise priklausantys statiniai, kadangi trečiasis suinteresuotas asmuo yra apskundęs Vilniaus apygardos administraciniam teismui VĮ Registrų centro Centrinio registratoriaus ginčų nagrinėjimo komisijos sprendimą, kuriuo buvo panaikinti teritorinio registratoriaus sprendimai dėl trečiojo suinteresuoto asmens nekilnojamųjų daiktų įregistravimo į Nekilnojamojo turto kadastrą ir registrą, kurių pagrindu pareiškėjas įregistravo šiuos nekilnojamuosius daiktus savo vardu, šio skundo pagrindu iškelta administracinė byla Nr. eI3-1051-1066/2023 dar neišnagrinėta. 
4.5. Kadangi įsiteisėjusiu teismo sprendimu pareiškėjui nuosavybės teise priklausančiame sklype trečiajam suinteresuotam asmeniui yra priskirta atitinkama servitutinė teritorija, kurioje jis gyvena, jame yra ir trečiajam suinteresuotam asmeniui nuosavybės teise teisėtai priklausantis gyvenamasis namas, ūkinės ir kitos paskirties pastatai, o pareiškėjo nuosavybės teisė į šioje servitutinėje teritorijoje esančius tam tikrus pastatus yra ginčijama teisme įstatymų nustatyta tvarka trečiojo suinteresuoto asmens, turėtų būti akivaizdu, jog pareiškėjas, kamera Nr. 2 stebėdamas minėtą trečiajam suinteresuotam asmeniui priskirtą servituto teritoriją bei darydamas vaizdo įrašą, pakankamai ilgą laiką saugomą jo nuolatinio įrašymo įrenginyje, neabejotinai tvarko trečiojo suinteresuoto asmens, jo šeimos bei kitų į kameros stebėjimo lauką patenkančių trečiųjų asmenų asmens duomenis (BDAR 2 str. 2 d. c p., 4 str. 1, 2 p. ir kt.), tai yra neteisėta (BDAR 2 str. 2 d. c p., 5 str. 1 d. a, c p. ir kt.). 

II.

5. Regionų administracinis teismas 2024 m. lapkričio 19 d. sprendimu atmetė pareiškėjo skundą ir priteisė trečiajam suinteresuotam asmeniui iš pareiškėjo 700 Eur bylinėjimosi išlaidas. 
6. Teismas pažymėjo, kad pagal BDAR, ADTAĮ ir Inspekcijos direktoriaus 2021 m. kovo 2 d. įsakymu Nr. 1T-20 (1.12.E.) patvirtinto Valstybinės duomenų apsaugos inspekcijos nagrinėjamų skundų nagrinėjimo tvarkos aprašo (toliau – ir Aprašas) reikalavimus, pareiškėjas turėjo pareigą nurodyti priežiūros institucijai visą jos užduotims atlikti reikalingą informaciją, tačiau tos pareigos neįvykdė tinkamai – nepateikė papildomos informacijos apie vaizdo stebėjimo teisėtumą ir būtinumą. Pareiškėjui nepateikus papildomos informacijos, Inspekcija išnagrinėjo trečiojo suinteresuoto asmens skundą pagal jo nurodytas aplinkybes, pareiškėjo 2022 m. rugsėjo 22 d. rašytinius paaiškinimus bei Inspekcijos specialistų atlikto patikrinimo metu surinktus duomenis.
7. Teismas pažymėjo, kad byloje esantys rašytiniai įrodymai patvirtina, jog Inspekcijos specialistai buvo nuvykę į vietą, įsitikino kamerų techninėmis galimybėmis, surašė Išvadą apie patikrinimo metu nustatytas aplinkybes, Inspekcija Sprendimu pripažino trečiojo suinteresuoto asmens skundą iš dalies pagrįstu, atsakė į esminius skundo argumentus.
8. Teismas nurodė, kad atsakovas, kaip viešojo administravimo subjektas, savo veikloje taip pat turi vadovautis Lietuvos Respublikos viešojo administravimo įstatymo (toliau – ir VAĮ) nuostatomis. Inspekcija, atlikusi skunde nurodytų aplinkybių patikrinimą, konstatavo, kad pareiškėjo vykdomas vaizdo stebėjimas vaizdo kamera Nr. 2 neatitinka BDAR nuostatų, dėl to yra neteisėtas. Atsižvelgdama į tai, kad pareiškėjas Inspekcijai nepateikė įrodymų ir informacijos, kuria remiantis būtų galima daryti išvadą, jog vaizdo duomenų tvarkymui taikytina bet kuri BDAR 6 straipsnio 1 dalyje numatyta asmens duomenų teisėto tvarkymo sąlyga, Inspekcija įvertino vaizdo duomenų tvarkymą kamera Nr. 2 kaip pažeidžiantį BDAR 5 straipsnio 1 dalies a ir c punktuose numatytus teisėtumo ir duomenų kiekio mažinimo principus. 
9. Teismas darė išvadą, kad byloje esantys rašytiniai įrodymai patvirtina, jog tyrimas Inspekcijoje pagal trečiojo suinteresuoto asmens skundą nebuvo atliktas paviršutiniškai, Inspekcija tinkamai ir visapusiškai atliko administracinę procedūrą. Teismas vertino, kad Inspekcijos pasirinktos priemonės buvo pakankamos įvertinti trečiojo suinteresuoto asmens skunde nurodytas aplinkybes. Inspekcijos diskrecija pasirinkti tinkamiausias priemones įvertinti skunduose nurodytas aplinkybes yra įtvirtinta Inspekcijos direktoriaus 2019 m. liepos 17 d. įsakymu Nr. 1T-92(1.12.E) patvirtintų Valstybinės duomenų apsaugos inspekcijos vykdomų tyrimų ir (ar) patikrinimų atlikimo taisyklių (toliau – ir Taisyklės) 20 punkte. Inspekcijos pasirinktas tyrimo būdas buvo pakankamas konstatuoti BDAR nuostatų pažeidimą ir pripažinti trečiojo suinteresuoto asmens skundą iš dalies pagrįstu. 
10. Atsižvelgęs į tai, kad skundo nagrinėjimo metu buvo nustatyta, jog pareiškėjo vykdomas vaizdo stebėjimas kamera Nr. 2 neatitinka BDAR reikalavimų, teismas darė išvadą, kad Inspekcija turėjo teisę duoti nurodymą sustabdyti vykdomą vaizdo stebėjimą, kol jis nebus suderintas su BDAR nuostatomis. Teismas nurodė, kad pareiškėjas nepagrindė, kokią įtaką jo teisėms ir (ar) teisėtiems interesams daro skirtos poveikio priemonės.
11. Teismas nurodė, kad iš skundžiamo Sprendimo turinio matyti, jog Inspekcija išnagrinėjo visas teisiškai reikšmingas aplinkybes, susijusias su trečiojo suinteresuoto pareikštais reikalavimais, o skundžiamos Sprendimo dalys atitinka VAĮ reikalavimus. Inspekcija Sprendime konstatavo, jog pareiškėjas, vykdydamas vaizdo stebėjimą kamera Nr. 2, pažeidė BDAR 5 straipsnio 1 dalies a ir c punktuose numatytus teisėtumo ir duomenų kiekio mažinimo principus, ir paaiškino, kaip pasireiškė šis pažeidimas. Teismas darė išvadą, kad Inspekcijos Sprendimo rezoliucinės dalies 1, 3, 4, 5 punktai ir su jais susijusios Sprendimo dalys atitinka VAĮ ir ADTAĮ 8 straipsnyje nurodytus reikalavimus, šiose Sprendimo dalyse nurodyti konkretūs faktai, kurie pagrįsti įrodymais, nurodytos taikomos BDAR nuostatos, aktualios ginčo atveju, paaiškinta, kaip pasireiškė BDAR nuostatų pažeidimas, pateiktas teisinis pagrindas, kuriuo Inspekcija vadovavosi priimdama Sprendimą, išdėstytas išsamus visų aplinkybių vertinimas, todėl teismas atmetė pareiškėjo skundą. 
12. Teismas priteisė trečiajam suinteresuotam asmeniui iš pareiškėjo 700 Eur bylinėjimosi išlaidų.

III.

13. [bookmark: Buk_11]Pareiškėjas M. Č. apeliaciniame skunde prašo panaikinti pirmosios instancijos teismo sprendimą ir priimti naują sprendimą – tenkinti pareiškėjo skundą arba grąžinti bylą pirmosios instancijos teismui nagrinėti iš naujo. Pareiškėjas taip pat prašo priteisti patirtas bylinėjimosi išlaidas. Apeliacinis skundas grindžiamas šiais argumentais:
13.1. [bookmark: Buk_105][bookmark: Buk_80][bookmark: Buk_1][bookmark: Buk_106]Sklypo dalis, kuriame S. Č. nustatytas servitutas, nuosavybės teise priklauso pareiškėjui. Servitutu yra apribojamos savininko nuosavybės teisės, tačiau naudojimasis suteiktu servitutu negali paneigti savininko nuosavybės teisės esmės. Įsiteisėjusiu Šiaulių apygardos teismo 2022 m. rugpjūčio 4 d. sprendimu civilinėje byloje Nr. e2S-432-440/2022 konstatuota, kad pareiškėjui yra apsunkinta galimybė naudotis jam priklausančiu turtu. S. Č., aptvėręs sklypą, kuriam nustatytas servitutas, turi sudaryti tinkamas sąlygas pareiškėjui patekti ir naudotis jam priklausančia nuosavybe. Klaipėdos apygardos teismas 2023 m. rugsėjo 14 d. nutartimi civilinėje byloje Nr. 2S-829-889/2023 patenkino antstolės G. Ž. pareiškimą dėl baudos paskyrimo ir už Telšių apylinkės teismo 2022 m. gegužės 18 d. nutarties, priimtos civilinėje byloje Nr. e2-10-1139/2023, nevykdymą skyrė suinteresuotam asmeniui S. Č. 500 Eur baudą, išieškant baudą į valstybės biudžetą. 
13.2. [bookmark: Buk_97]Teismas sprendime nepasisakė dėl skundo motyvų, netyrė jų iš esmės. Teismo sprendimas nėra tinkamai motyvuotas, o administracinė byla išnagrinėta, neištyrus skunde nurodytų aplinkybių, kurios pagrindžia vaizdo stebėjimą. Teismo sprendime neįvertinta atsakovo pozicija, kad Sprendimas priimtas, atsižvelgiant į skundo nagrinėjimo metu surinktus įrodymus, bet ne teisminio nagrinėjimo metu pareiškėjo pateiktus įrodymus ir argumentus. Jei pareiškėjas būtų nurodęs faktines aplinkybes Inspekcijai tyrimo metu, Sprendimas galimai būtų buvęs priešingas. Tačiau teismas netyrė pareiškėjo nurodytų vaizdo stebėjimo pagrindų ir priežasčių, kurios pateisina teisę tvarkyti sklypo servituto turėtojo S. Č. asmens duomenis, neturint tikslo rinkti ir saugoti juos.
13.3. [bookmark: Buk_98]Pareiškėjas grindžia asmens duomenų tvarkymo teisėtumą BDAR 6 straipsnio 1 dalies f punktu. Pareiškėjas įrodė, kad trečiojo suinteresuoto asmens duomenys galėjo būti tvarkomi ir kad dėl to nebuvo pažeisti BDAR 5 straipsnio 1 dalyje įtvirtinti su asmens duomenų tvarkymu susiję principai (t. y. teisėtumo, sąžiningumo ir skaidrumo principas; tikslo apribojimo principas; duomenų kiekio mažinimo principas; tikslumo principas; saugojimo trukmės apribojimo principas; vientisumo ir konfidencialumo principas). Pareiškėjas pagrįstai vykdo vaizdo stebėjimą jam priklausančio nekilnojamojo turto apsaugos tikslu – saugant jam priklausančius pastatus ir sklypą. Teismuose yra nagrinėjamos bylos dėl S. Č. neteisėtų veikų pareiškėjo sklype: savavališkos statybos, nuosavybės teisių pažeidimų, pareiškėjui priklausančių pastatų pasisavinimo, įregistruojant juos Nekilnojamojo turto registre (administracinė byla Nr. eA-909-415/2024). Tai įrodo pareiškėjo teisėtų interesų siekį.
13.4. [bookmark: Buk_81][bookmark: Buk_99]Inspekcijai ir teismui buvo paaiškinta, jog pareiškėjas sklype negyvena. Servitutu apsunkintoje pareiškėjo sklypo dalyje gyvena S. Č.. Pareiškėjui asmeninės nuosavybės teise priklauso sklypas ir eilė jame esančių pastatų. Pareiškėjas yra ūkininkas ir sklype vykdo ūkininko veiklą. Pareiškėjas neturi kitokių būdų apsaugoti sklypą ir jame esančius nuosavybės teisių objektus bei turtą nuo S. Č. priešingų teisei veiksmų. Kameros nevykdo pastovaus vaizdo stebėjimo. Net Sprendime nustatyta, kad vaizdo įrašymas vyksta tada, kai Kameros užfiksuoja judesį, tuomet pareiškėjas gauna į savo mobiliojo telefono programėlę pranešimą su nufilmuotu trumpu vaizdo įrašu. Tačiau priešingai, nei nurodyta Sprendime, pareiškėjas neturi tikslo saugoti vaizdo įrašus, nes vaizdo stebėjimo tikslas yra preventyviai apsaugoti pareiškėjo turtą.
13.5. [bookmark: Buk_82][bookmark: Buk_83]S. Č. fotografuoja, filmuoja pareiškėją jam priklausančiame sklype. Pastatai – sandėliai (unikalus Nr. (duomenys neskelbtini)), garažas (unikalus numeris (duomenys neskelbtini)), esantys servitutu apsunkintoje sklypo dalyje, priklauso pareiškėjui, nepaisant to, kad S. Č. pabrėžia, jog Lietuvos vyriausiajam administraciniam teisme yra nagrinėjamas ginčas dėl jų teisinės registracijos. 
13.6. [bookmark: Buk_100][bookmark: Buk_84][bookmark: Buk_85]Sklypo savininko – pareiškėjo – teisė saugoti savo nuosavybę yra viršesnė nei S. Č., kuris naudojasi svetimu žemės sklypu nustatyto servituto turinio pagrindu, nes S. Č., kuris siekia asmens teisių apsaugos pagal BDAR reglamentavimą, yra tik pareiškėjo žemės sklypo naudotojas. S. Č., naudodamasis svetimu žemės sklypu, negali pagrįstai tikėtis didesnės savo subjektyvių teisių apsaugos šiame žemės sklype, nei teisėtas žemės sklypo savininkas. Teismas netinkamai vertino ir nustatė, kurios iš šalių interesai yra viršesni. Atsižvelgiant į Europos Sąjungos Teisingumo Teismo išaiškinimą, taikant BDAR 6 straipsnio 1 dalies f punktą, yra visos sąlygos pripažinti pareiškėjo vykdomą asmens duomenų tvarkymą teisėtu. 
14. Atsakovas Inspekcija atsiliepime į pareiškėjo apeliacinį skundą prašo atmesti apeliacinį skundą ir palikti pirmosios instancijos teismo sprendimą nepakeistą. Atsiliepimas į apeliacinį skundą grindžiamas šiais argumentais:
14.1. Pareiškėjas nepagrįstai ir klaidinančiai nurodo, kad pagrindinis byloje kilusio ginčo dalykas yra klausimas, ar nėra iškreipiama žemės sklypo savininko (pareiškėjo) ir servituto turėtojo (trečiojo suinteresuoto asmens) teisių ir pareigų pusiausvyra. Ginčo dalykas buvo Inspekcijos Sprendimo teisėtumo klausimas, o ne pareiškėjo akcentuojama savininko ir servituto turėtojo teisių ir pareigų pusiausvyra. Nurodydamas, kad šis aspektas privalėjo būti vertinamas pirmosios instancijos teisme, pareiškėjas siekia naujais argumentais pagrįsti vykdyto vaizdo stebėjimo teisėtumą teisminės bylos nagrinėjimo metu. Tokia pareiškėjo pozicija yra nepagrįsta. 
14.2. Pareiškėjas buvo atsakingas už tai, kad būtų laikomasi BDAR 5 straipsnio 1 dalies, ir turėjo sugebėti įrodyti, kad yra laikomasi jos. Pareiškėjas 2022 m. rugsėjo 22 d. pateiktuose paaiškinimuose nurodė, kad į vaizdo stebėjimo kamerų lauką patenka tik jam nuosavybės teise priklausanti teritorija, tačiau nepateikė detalesnio pagrindimo dėl vaizdo stebėjimo teisėtumo ir būtinumo. Inspekcija elektroniniu paštu 2022 m. spalio 14 d. dar kartą kreipėsi į pareiškėją su prašymu pateikti detalesnę informaciją dėl žemės sklypų ribų ir kitos svarbios informacijos, tačiau pareiškėjas 2022 m. spalio 19 d. pateikė atsakymą, jog nemato būtinumo pateikti prašomus pateikti papildomus dokumentus. Taigi pareiškėjas nepateikė jokio detalesnio pagrindimo dėl atliekamo vaizdo stebėjimo, tik informaciją, jog yra vykdomas jam nuosavybės teise priklausančios teritorijos stebėjimas, t. y. pareiškėjas nepateikė informacijos, kad trečiasis suinteresuotas asmuo servitutinėje teritorijoje galimai vykdo neteisėtą statybą, taip pat nenurodė ir nepateikė objektyviai egzistuojančių duomenų, jog trečiasis suinteresuotas asmuo trukdo pareiškėjui naudotis sklypo servituto dalimi. Pareiškėjas nepateikė jokių pagrįstų ir objektyviai egzistuojančių duomenų, kad toks vykdomas duomenų tvarkymas yra teisėtas ir pagrįstas. Inspekcijos Sprendimas buvo priimtas, atsižvelgiant į skundo nagrinėjimo metu surinktus įrodymus, jis yra pagrįstas. 
15. [bookmark: Buk_86]Trečiasis suinteresuotas asmuo S. Č. atsiliepime į pareiškėjo apeliacinį skundą prašo atmesti apeliacinį skundą ir palikti pirmosios instancijos teismo sprendimą nepakeistą.
16. [bookmark: Buk_87]S. Č. nurodo, kad atsakovas teisingai pripažino, jog nors teritorija, kurią stebi kamera Nr. 2, priklauso pareiškėjui nuosavybės teise, tačiau šiai teritorijai yra nustatytas servitutas, suteikiantis teisę trečiajam suinteresuotam asmeniui naudotis šia pareiškėjo teritorija, be to, į teritoriją gali patekti kiti tretieji asmenys, vykstantys pas trečiąjį suinteresuotą asmenį. Pareiškėjas nepagrindė, kad jo interesas stebėti teritoriją, kuriai teismo sprendimu yra nustatytas servitutas, būtų viršesnis už trečiojo suinteresuoto asmens ir kitų subjektų teisėtą lūkestį nebūti stebimiems vaizdo kamera. Todėl atsakovas darė pagrįstą išvadą, kad pareiškėjo vykdomas vaizdo stebėjimas, kiek jis vykdomas servitutinėms teritorijoms, yra neteisėtas bei pažeidžiantis BDAR 5 straipsnio 1 dalies a ir c punktuose įtvirtintus teisėtumo ir duomenų kiekio mažinimo principus.
17. Pareiškėjas nepagrįstai teigia, jog 2018 m. vasario 20 d. teismo sprendimu nustatytoje servitutinėje teritorijoje yra kokie nors jam nuosavybės teise priklausantys statiniai. VĮ Registrų centro Centrinio registratoriaus ginčų nagrinėjimo komisijos sprendimu buvo panaikinti teritorinio registratoriaus sprendimai dėl trečiojo suinteresuoto asmens nekilnojamųjų daiktų įregistravimo į Nekilnojamojo turto kadastrą ir registrą, kurių pagrindu pareiškėjas įregistravo šiuos nekilnojamuosius daiktus savo vardu. Trečiasis suinteresuotas asmuo yra apskundęs šiuos sprendimus teismui, iškelta administracinė byla šiuo metu apeliacine tvarka yra nagrinėjama Lietuvos vyriausiajame administraciniame teisme (bylos Nr. eA-209-415/2025).
18. Tiek atsakovas, tiek teismas pagrįstai sprendė, jog pareiškėjas, kamera Nr. 2 stebėdamas trečiajam suinteresuotam asmeniui priskirtą servituto teritoriją bei darydamas vaizdo įrašą, pakankamai ilgą laiką saugomą jo nuolatinio įrašymo įrenginyje, neabejotinai tvarko trečiojo suinteresuoto asmens, jo šeimos bei kitų į kameros stebėjimo lauką patenkančių trečiųjų asmenų asmens duomenis (BDAR 2 str. 2 d. c p., 4 str. 1, 2 p. ir kt.), tai yra neteisėta (BDAR 2 str. 2 d. c p., 5 str. 1 d. a, c p. ir kt.). Pareiškėjas nurodo, kad jis pagrįstai vykdo vaizdo stebėjimą jam priklausančio nekilnojamojo turto apsaugos tikslu – saugant jam priklausančius pastatus ir sklypą.

Teisėjų kolegija

konstatuoja:

IV.

19. Nagrinėjamoje byloje ginčas kilo dėl Valstybinės duomenų apsaugos inspekcijos 2023 m. kovo 1 d. sprendimo Nr. 3R-194 (2.13.-1.E) rezoliucinės dalies 1, 3, 4, 5 punktų pagrįstumo ir teisėtumo.
20. Pirmosios instancijos teismas atmetė pareiškėjo skundą, konstatavęs, kad Inspekcija išnagrinėjo visas teisiškai reikšmingas aplinkybes, susijusias su trečiojo suinteresuoto asmens pareikštais reikalavimais, skundžiamos Sprendimo dalys atitinka VAĮ reikalavimus. Teismas darė išvadą, kad Inspekcijos pasirinktas tyrimo būdas buvo pakankamas konstatuoti BDAR nuostatų pažeidimą ir pripažinti trečiojo suinteresuoto asmens skundą iš dalies pagrįstu.
21. Pareiškėjas, nesutikdamas su pirmosios instancijos teismo sprendimu, apeliaciniame skunde nurodo, kad teismo sprendimas nėra tinkamai motyvuotas, o administracinė byla išnagrinėta, neištyrus skunde nurodytų aplinkybių, kurios pagrindžia vaizdo stebėjimą. Pareiškėjas tvirtina, kad jis pagrįstai vykdo vaizdo stebėjimą, siekdama apsaugoti jam priklausantį nekilnojamąjį turtą – jam priklausančius pastatus ir sklypą (BDAR 6 str. 1 d. f p.). Pareiškėjas akcentuoja, kad jis neturi tikslo saugoti vaizdo įrašus, nes vaizdo stebėjimo tikslas yra preventyviai apsaugoti pareiškėjo turtą.
22. Teisėjų kolegija, tikrindama skundžiamo pirmosios instancijos teismo sprendimo pagrįstumą ir teisėtumą, pirmiausia pažymi, kad byloje nenustatytos aplinkybės, dėl kurių turėtų būti peržengtos apeliacinio skundo ribos, bei sprendimo negaliojimo pagrindai, nurodyti Lietuvos Respublikos administracinių bylų teisenos įstatymo (toliau – ir ABTĮ) 146 straipsnio 2 dalyje (ABTĮ 140 str. 2 d.), todėl apeliacinės instancijos teismas nagrinėja šią bylą apeliacine tvarka ir patikrina pirmosios instancijos teismo sprendimo pagrįstumą ir teisėtumą, neperžengdamas apeliacinio skundo ribų (ABTĮ 140 str. 1 d.).
23. ABTĮ 142 straipsnio 3 dalyje įtvirtinta, kad nauji įrodymai, kurie nebuvo pateikti pirmosios instancijos teisme, tiriami tik tuo atveju, jeigu teismas pripažįsta pagrįstomis priežastis, dėl kurių tai nebuvo padaryta anksčiau, arba kai naujų įrodymų pateikimo būtinybė iškilo vėliau. Nauji įrodymai, kurie nebuvo pateikti pirmosios instancijos teisme, tiriami tik tuo atveju, jeigu teismas pripažįsta pagrįstomis priežastis, dėl kurių tai nebuvo padaryta anksčiau, arba kai naujų įrodymų pateikimo būtinybė iškilo vėliau. Minėtomis ABTĮ nuostatomis yra ribojama proceso šalies teisė apeliaciniame procese teikti naujus dokumentus ir kitus įrodymus, tai užtikrina sąžiningą, operatyvų teismo procesą (žr., pvz., Lietuvos vyriausiojo administracinio teismo 2024 m. balandžio 17 d. nutartį administracinėje byloje Nr. eA-138-822/2024).
24. Akcentuotina, jog apeliacinis procesas nėra bylos nagrinėjimo pirmosios instancijos teisme pratęsimas. Apeliacinės instancijos teismas gali tikrinti bylą paprastai tik ta apimtimi, kuria byla buvo išnagrinėta pirmosios instancijos teisme ir kuri buvo užfiksuota pirmosios instancijos teismo sprendimu (žr., pvz., Lietuvos vyriausiojo administracinio teismo 2007 m. rugsėjo 5 d. nutartį administracinėje byloje Nr. A556-747/2007; 2013 m. birželio 11 d. nutartį administracinėje byloje Nr. A822-1321/2013; 2026 m. kovo 10 d. nutartį administracinėje byloje Nr. eA-1763-815/2026).
25. Pareiškėjas pateikė apeliacinės instancijos teismui prašymą pridėti papildomus įrodymus: 1) Klaipėdos apygardos teismo 2023 m. rugsėjo 24 d. nutartį civilinėje byloje Nr. 2S-829-889/2023; 2) antstolės 2025 m. vasario 14 d. faktinių aplinkybių konstatavimo protokolą Nr. 0004/22/F-1692; 3) Regionų administracinio teismo 2026 m. sausio 13 d. nutartį administracinėje byloje Nr. eI3-1789-1114/2026 (byla nagrinėjama Lietuvos vyriausiajame administraciniame teisme); 4) Regionų apygardos teismo 2025 m. lapkričio 7 d. sprendimą administracinėje byloje Nr. eI3-13150-1244/2025 (byla nagrinėjama Lietuvos vyriausiajame administraciniame teisme); 5) antstolės 2025 m. kovo 31 d. sprendimą Nr. S-25-188-11375; 6) 2025 m. kovo 18 d. pranešimą policijai 7) Šiaulių apskrities vyriausiojo policijos komisariato 2025 m. gegužės 23 d. nutarimą administracinio nusižengimo byloje Nr. 40-ANR_O-7736-2025; 8) Telšių apylinkės teismo 2025 m. gruodžio 17 d. nuosprendį baudžiamojoje byloje Nr. 1-499-853/2025. Pareiškėjas taip pat pateikė Nekilnojamojo turto registro išrašą, statinių ir servitutų planą. 
26. Teisėjų kolegija, atsižvelgdama į tai, kas išdėstyta, netenkina pareiškėjo prašymo prijungti prie bylos papildomus įrodymus. Pažymėtina, kad dauguma pareiškėjo pateiktų dokumentų buvo gauti po pirmosios instancijos teismo sprendimo priėmimo, taigi jie negalėjo būti vertinami pirmosios instancijos teisme. 
27. Trečiasis suinteresuotas asmuo pateikė apeliacinės instancijos teismui prašymą pridėti naujus įrodymus, kurie, trečiojo suinteresuoto asmens nuomone, patvirtina, kad ginčo teritorija yra toliau stebima, o atsakovo Sprendimas nevykdomas. Trečiasis suinteresuotas asmuo taip pat pateikė prašymą priteisti 5 000 Eur neturtinės žalos atlyginimą. 
28. [bookmark: Buk_101][bookmark: Buk_88]Teisėjų kolegija pažymi, kad trečiasis suinteresuotas asmuo, prašydamas pridėti naujus įrodymus, nenurodė, kokius konkrečius įrodymus prašo pridėti. Be to, S. Č. nurodomos aplinkybės dėl tęsiamo teritorijos stebėjimo neturi reikšmės, sprendžiant klausimą dėl Sprendimo teisėtumo ir pagrįstumo. Įvertinusi šias aplinkybes, teisėjų kolegija atmeta trečiojo suinteresuoto asmens prašymą dėl naujų įrodymų prijungimo. Trečiasis suinteresuotas asmuo, siekdamas neturtinės žalos priteisimo, turėtų kreiptis į teismą ir inicijuoti atskirą bylą, kadangi S. Č., kaip trečiasis suinteresuotas asmuo, neturi teisės reikšti tokio pobūdžio prašymus administracinėje byloje. Todėl teisėjų kolegija palieka trečiojo suinteresuoto asmens prašymą dėl neturtinės žalos priteisimo nenagrinėtą. 
29. Asmens duomenų tvarkymą reglamentuoja BDAR ir ADTAĮ. Vadovaujantis BDAR, asmens duomenų tvarkymas laikomas teisėtu, taikant BDAR 5 straipsnyje nustatytus su asmens duomenų tvarkymu susijusius principus bei taikant bent vieną iš BDAR 6 straipsnyje nustatytų sąlygų.
30. Vadovaujantis BDAR 5 straipsnio 2 dalimi, atskaitomybės principas susideda iš dviejų dalių – duomenų valdytojo atsakomybės užtikrinti savo veiklos atitiktį BDAR reikalavimams ir duomenų valdytojo gebėjimo įrodyti tą atitiktį priežiūros institucijai (žr., pvz., Lietuvos vyriausiojo administracinio teismo 2021 m. liepos 2 d. nutartį administracinėje byloje Nr. eA-745-261/2021). Duomenų valdytojas yra atsakingas už BDAR 5 straipsnio 1 dalyje įtvirtintų su asmens duomenų tvarkymu susijusių principų laikymąsi ir jis turi sugebėti įrodyti tai. Duomenų valdytojas privalo įrodyti, kad asmens duomenys galėjo būti tvarkomi ir kad dėl to nebuvo pažeisti BDAR 5 straipsnio 1 dalyje įtvirtinti su asmens duomenų tvarkymu susiję principai. Tai reiškia, kad duomenų valdytojas turi pareigą pateikti pakankamai tai pagrindžiančių įrodymų (žr., pvz., Lietuvos vyriausiojo administracinio teismo 2020 m. liepos 8 d. sprendimą administracinėje byloje Nr. eA-2837-968/2020; 2021 m. kovo 31 d. nutartį administracinėje byloje Nr. eA-2229-968/2021; 2021 m. liepos 2 d. nutartį administracinėje byloje Nr. eA-745-261/2021).
31. BDAR 5 straipsnio 1 dalies a punkte nustatyta, kad asmens duomenys duomenų subjekto atžvilgiu turi būti tvarkomi teisėtu, sąžiningu ir skaidriu būdu (teisėtumo, sąžiningumo ir skaidrumo principas). Pagal BDAR 5 straipsnio 1 dalies c punktą, asmens duomenys turi būti adekvatūs, tinkami ir tik tokie, kurių reikia siekiant tikslų, dėl kurių jie tvarkomi (duomenų kiekio mažinimo principas).
32. BDAR 5 straipsnio 1 dalies c punkte įtvirtintas duomenų kiekio mažinimo principas, pagal kurį asmens duomenys turi būti adekvatūs, tinkami ir tik tokie, kurių reikia siekiant tikslų, dėl kurių jie tvarkomi, ir kuris yra proporcingumo principo išraiška (žr. Europos Sąjungos Teisingumo Teismo 2021 m. birželio 22 d. sprendimo byloje C-439/19 98 p.). Lietuvos vyriausiasis administracinis teismas savo praktikoje taip pat yra konstatavęs, jog BDAR 5 straipsnio 1 dalies c punkte numatytas duomenų kiekio mažinimo principas apriboja duomenų, kurie tvarkomi, apimtį ir tuo pačiu įpareigoja, kad tvarkomi asmens duomenys turi būti ne pernelyg didelės apimties, atsižvelgiant į nustatytus tikslus. Visi asmens duomenys, kurie nėra reikalingi tam tikram tikslui, neturi būti renkami ir (arba) toliau tvarkomi. Pagal minėtą principą, duomenų valdytojai turėtų siekti tvarkyti kuo mažiau duomenų apie kiekvieną asmenį, kurių reikia, kad būtų tinkamai įgyvendintas jų tikslas (žr., pvz., Lietuvos vyriausiojo administracinio teismo 2021 m. gruodžio 1 d. nutartį administracinėje byloje Nr. eA-3122-629/2021).
33. BDAR 6 straipsnio 1 dalis nustato, kad asmens duomenų tvarkymas yra teisėtas tik tuo atveju, jeigu taikoma bent viena iš šio straipsnio 1 dalyje nustatytų sąlygų, ir tik tokiu mastu, kokiu ji yra taikoma: (a) duomenų subjektas davė sutikimą, kad jo asmens duomenys būtų tvarkomi vienu ar keliais konkrečiais tikslais; (b) tvarkyti duomenis būtina siekiant įvykdyti sutartį, kurios šalis yra duomenų subjektas, arba siekiant imtis veiksmų duomenų subjekto prašymu prieš sudarant sutartį; (c) tvarkyti duomenis būtina, kad būtų įvykdyta duomenų valdytojui taikoma teisinė prievolė; (d) tvarkyti duomenis būtina siekiant apsaugoti gyvybinius duomenų subjekto ar kito fizinio asmens interesus; (e) tvarkyti duomenis būtina siekiant atlikti užduotį, vykdomą viešojo intereso labui arba vykdant duomenų valdytojui pavestas viešosios valdžios funkcijas; (f) tvarkyti duomenis būtina siekiant teisėtų duomenų valdytojo arba trečiosios šalies interesų, išskyrus atvejus, kai tokie duomenų subjekto interesai arba pagrindinės teisės ir laisvės, dėl kurių būtina užtikrinti asmens duomenų apsaugą, yra už juos viršesni, ypač kai duomenų subjektas yra vaikas (netaikoma duomenų tvarkymui, kurį valdžios institucijos atlieka vykdydamos savo užduotis).
34. Europos Sąjungos Teisingumo Teismas, aiškindamas BDAR 6 straipsnio 1 dalies f punktą, yra konstatavęs, kad šios normos taikymui yra numatytos trys kumuliacinės asmens duomenų tvarkymo teisėtumo sąlygos: pirma, tvarkyti asmens duomenis reikia dėl teisėtų interesų, kurių siekia duomenų valdytojas arba trečiasis asmuo; antra, asmens duomenis tvarkyti būtina siekiant įgyvendinti nustatytą teisėtą interesą; ir, trečia, asmens, kurio duomenys turi būti apsaugoti, interesai ar laisvės bei pagrindinės teisės neturi būti viršesni (2023 m. liepos 4 d. sprendimas Meta platforms ir kt. byloje C-252/21; 2021 m. birželio 17 d. sprendimas Mircom International Content Management & Consulting (M.I.C.M.) Limited prieš Telenet BVBA byloje C-597/19). Reikalavimas dėl kumuliacinių sąlygų taikymo reiškia, kad, nenustačius nors vienos iš kumuliacinės asmens duomenų tvarkymo teisėtumo sąlygos, asmens duomenų tvarkymas būtų neteisėtas (žr., pvz., Lietuvos vyriausiojo administracinio teismo 2024 m. vasario 21 d. nutartį administracinėje byloje Nr. eA-408-968/2024).
35. Taigi nagrinėjamu atveju pareiškėjas privalėjo įrodyti, kad trečiojo suinteresuoto asmens duomenys galėjo būti tvarkomi (atitiko bent vieną iš BDAR 6 straipsnio 1 dalies f punkte nurodytų sąlygų) ir kad dėl to nebuvo pažeisti BDAR 5 straipsnio 1 dalyje įtvirtinti su asmens duomenų tvarkymu susiję principai (šiuo atveju Inspekcijos konstatuoti teisėtumo, sąžiningumo ir skaidrumo bei duomenų kiekio mažinimo principų pažeidimai). Tai suponavo pareiškėjo pareigą pateikti visas tris kumuliacines sąlygas pagrindžiančius įrodymus. 
36. Byloje nustatyta, kad Inspekcija 2022 m. rugsėjo 14 d. raštu Nr. 2R-4672 (2.13.Mr) kreipėsi į pareiškėją su nurodymu pateikti paaiškinimus dėl vykdomo vaizdo stebėjimo. 2022 m. rugsėjo 22 d. pareiškėjas pateikė atsakymą, kuriame nurodė, kad vaizdo stebėjimas yra vykdomas tik jam nuosavybės teise priklausančioje teritorijoje, jis yra įsirengęs dvi vaizdo stebėjimo kameras, taip pat nurodė, kad jam priklauso visas žemės sklypas, kuriame vykdomas vaizdo stebėjimas. Atsakovas 2022 m. spalio 14 d. kreipėsi į pareiškėją su prašymu papildomai pateikti detalesnį žemės sklypo planą, kuriame būtų sužymėti jam nuosavybės teise priklausantys pastatai ir kiti objektai, bei pažymėti, ant kurių pastatų yra įrengtos vaizdo stebėjimo kameros, taip pat pažymėti, kuri iš dviejų vaizdo kamerų yra pirma, o kuri antra, susiejant šią informaciją su 2022 m. rugsėjo 22 d. pateiktomis nuotraukomis, iš kurių matomas vaizdo kamerų stebėjimo laukas. Taip pat buvo prašoma plane pažymėti pareiškėjui nuosavybės teise priklausančius pastatus ar kitus objektus. Pareiškėjas 2022 m. spalio 19 d. atsakyme atsakovui nurodė, kad neteiks papildomos informacijos.
37. Šiaulių apygardos teismo 2018 m. birželio 7 d. nutartimi Nr. e2A-420-267/2018 žemės sklype adresu: (duomenys neskelbtini), nustatytas kelio servitutas trečiojo suinteresuoto asmens atžvilgiu ir servitutas, suteikiantis teisę statinių savininkui naudotis žemės sklypu. 2023 m. sausio 10 d. atsakovas atliko vaizdo stebėjimo teisėtumo tikrinimą, kurio metu, be kita ko, nustatė, kad ant stulpų yra įrengtos keturios kameros, kamera Nr. 2 sumontuota ant stulpo, esančio pareiškėjui priklausančiame žemės sklype, nukreipta į pareiškėjo žemės sklypą ir į teritoriją, kuriai nustatytas servitutas; kameromis galimas vaizdo stebėjimas realiu laiku, o vaizdo įrašymas vyksta tada, kai kameros užfiksuoja judesį, tuomet pareiškėjas gauna į savo mobiliojo telefono programėlę pranešimą su nufilmuotu trumpu vaizdo įrašu; vaizdo įrašai programėlėje saugomi daugiau nei 24 mėn.; kamerų stebėjimo laukas lengvai keičiamas per programėlę mobiliajame telefone.
38. [bookmark: Buk_102]Teisėjų kolegija, įvertinusi byloje nustatytas aplinkybes, konstatuoja, kad atsakovas kreipėsi į pareiškėją su 2022 m. rugsėjo 14 d. raštu, 2022 m. spalio 14 d. raštu, 2023 m. sausio 10 d. atliko vaizdo stebėjimo teisėtumo tikrinimą vietoje, tačiau pareiškėjas atsakovui nenurodė jokių aplinkybių, pagrindžiančių vaizdo stebėjimo kamera Nr. 2 teisėtumą. Pareiškėjas skunde pirmosios instancijos teismui ir apeliaciniame skunde tvirtina, kad kamera Nr. 2 vaizdo stebėjimas yra pagrįstas BDAR 6 straipsnio 1 dalies f punktu, tačiau, kaip matyti, tyrimo metu jis nepateikė Inspekcijai jokių įrodymų, patvirtinančių, kad kamera Nr. 2 stebimoje teritorijoje susidariusi situacija atitinka bent vieną iš BDAR 6 straipsnio 1 dalies f punkte nurodytų sąlygų. Nagrinėjamu atveju pareiškėjo nurodomas BDAR 6 straipsnio 1 dalies f punktas nepagrindžia jo vykdyto asmens duomenų tvarkymo teisėtumo, nes pareiškėjas Inspekcijai neįrodė, jog S. Č. asmens duomenų tvarkymas yra būtinas užtikrinti jo teisėtus interesus ir šie interesai yra viršesni nei duomenų subjekto (trečiojo suinteresuoto asmens) interesai arba pagrindinės teisės ir laisvės, dėl kurių būtina užtikrinti asmens duomenų apsaugą. 
39. Atsižvelgiant į tai, kas išdėstyta, darytina išvada, kad teismas tinkamai įvertino byloje susiklosčiusią situaciją, visapusiškai ir objektyviai ištyrė bei teisiškai įvertino visas reikšmingas teisines ir faktines bylos aplinkybes, todėl priėmė pagrįstą bei motyvuotą sprendimą. Pareiškėjo apeliacinio skundo argumentai nepaneigia pirmosios instancijos teismo išvadų pagrįstumo ir teisėtumo, skundžiamas sprendimas yra pagrįstas bylos faktais ir teisės aktų normomis, todėl jis paliekamas nepakeistas, o apeliacinis skundas atmetamas. Nagrinėjamu atveju atmetus pareiškėjo apeliacinį skundą, pareiškėjas neįgijo teisės į bylinėjimosi išlaidų atlyginimą (ABTĮ 40 str. 1 d.).
40. [bookmark: Buk_103][bookmark: Buk_107][bookmark: Buk_38]Trečiasis suinteresuotas asmuo atsiliepime į pareiškėjo apeliacinį skundą prašo priteisti bylinėjimosi išlaidas. Kadangi atmetamas pareiškėjo apeliacinis skundas, trečiojo suinteresuoto asmens prašymas dėl bylinėjimosi išlaidų atlyginimo tenkinamas. S. Č. pateikti įrodymai patvirtina, kad jis patyrė 420 Eur išlaidų už atsiliepimo į apeliacinį skundą parengimą. Teisėjų kolegija konstatuoja, kad šios išlaidos yra pagrįstos, būtinos, neviršija Lietuvos advokatų tarybos 2004 m. kovo 26 d. ir Lietuvos Respublikos teisingumo ministro 2004 m. balandžio 2 d. įsakymu Nr. 1R-85 patvirtintose Rekomendacijose dėl civilinėse bylose priteistino užmokesčio už advokato ar advokato padėjėjo teikiamą teisinę pagalbą (paslaugas) maksimalaus dydžio įtvirtinto maksimalaus dydžio, todėl priteistinos trečiajam suinteresuotam asmeniui S. Č. iš pareiškėjo M. Č..

Vadovaudamasi Lietuvos Respublikos administracinių bylų teisenos įstatymo 144 straipsnio 1 dalies 1 punktu, teisėjų kolegija

nutaria:

[bookmark: Buk_39]Pareiškėjo M. Č. apeliacinį skundą atmesti.
Regionų administracinio teismo 2024 m. lapkričio 19 d. sprendimą palikti nepakeistą.
[bookmark: Buk_108][bookmark: Buk_40]Priteisti trečiajam suinteresuotam asmeniui S. Č. iš pareiškėjo M. Č. 420 Eur (keturis šimtus dvidešimt eurų) bylinėjimosi išlaidų, patirtų apeliacinės instancijos teisme.
Nutartis neskundžiama.

